**SHR**

**Samostatne hospodáriaci roľníci**

Ide o osobitný typ podnikania v poľnohospodárskej výrobe vykonávaný podnikateľom (fyzickou osobou) osobne alebo pomocou iných osôb. Právnu úpravu v tejto oblasti predstavuje zákon č. 105/1990 Zb. o súkromnom podnikaní v znení neskorších predpisov (Zákon o SHR č. 219/1991), ktorého základným účelom je zjednodušenie prevádzkovania poľnohospodárskej činnosti pre fyzickú osobu.

**Do evidencie samostatne hospodáriacich roľníkov môže byť zapísaná fyzická osoba, ktorá vykonávaná činnosť v oblasti:**

* rastlinnej výroby,
* živočíšnej výroby,
* rastlinnej výroby kombinovanej so živočíšnou výrobou,
* iných výkonov (služieb) súvisiacich s poľnohospodárskou činnosťou (hospodárením v lesoch a na vodných plochách).

**Založenie podnikania samostatne hospodáriaceho roľníka**

Občan, ktorý sa rozhodol podnikať ako samostatne hospodáriaci roľník, musí v prvom rade navštíviť **obecný úrad, v mieste kde sa nachádzajú jeho pozemky**alebo pozemky ľudí, s ktorými uzatvoril právoplatné nájomné zmluvy. Nemusí teda podnikať na vlastnej pôde, pôda môže byť aj najatá. **Svoju činnosť môže samostatne hospodáriaci roľník začať vykonávať po obdŕžaní Osvedčenia o zápise SHR. Osoba, ktorá podniká ako samostatne hospodáriaci roľník** **musí mať pridelené IČO,** o ktoré podnikateľ písomne požiada**štatistický úrad** (v krajskom meste).

**VYDANIE OSVEDČENIA O ZÁPISE DO EVIDENCIE SHR**

Obec Habura vedie evidenciu samostatne hospodáriacich roľníkov na území obce podľa zákona č. 105/1990 Zb. o súkromnom podnikaní občanov v znení zákona č. 219/1991 Zb..

Osvedčením o zápise do evidencie samostatne hospodáriaceho roľníka (SHR) podľa zákona č. 105/1990 Zb. o súkromnom podnikaní občanov v znení zákona č. 219/1991 Zb. obec Habura registruje do evidencie na základe písomnej žiadosti žiadateľa.

**K vydaniu osvedčenia je potrebné doniesť:**

* občiansky preukaz,
* vyplnenú žiadosť o zápis samostatne hospodáriaceho roľníka do evidencie (žiadosť obdrží žiadateľ na OcÚ v Habura, alebo si ho môže stiahnuť v dokumentoch na stiahnutie),
* doklad o vlastníctve alebo prenajatí pozemku (list vlastníctva/nájomná zmluva),
* doklad o osobitnom povolení, alebo oprávnení, pokiaľ sa k určitému druhu činnosti podľa osobitných predpisov vyžaduje (napr. ak ide o podnikanie na poľnohospodárskej pôde – doklad o hydromelioralizačných zariadeniach v pôde, t. j. či sa v pôde nachádzajú alebo nenachádzajú zavlažovacie systémy.),
* fotokópiu živnostenského oprávnenia v prípade, že podniká podľa živnostenského alebo obchodného zákona a má pridelené IČO.

**Správny poplatok**

Ohlásenie zápisu do evidencie samostatne hospodáriacich roľníkov (vydanie osvedčenia) podlieha **zaplateniu správneho poplatku (v hotovosti)** podľa položky 142 písm. a) zákona č. 145/1995 Z. z. o správnych poplatkoch v znení neskorších predpisov vo **výške 6,50€.**

**V prípade zmeny** adresy sídla hospodárskej usadlosti, mena SHR, zmeny adresy trvalého pobytu a pod. je potrebné písomne požiadať o **dodatok – zmenu k osvedčeniu SHR.** Za túto zmenu sa vyrubuje správny poplatok vo výške 1,50 € v zmysle zákona o správnych poplatkoch.

**Upozornenie:** Činnosť samostatne hospodáriaceho roľníka nie je živnosťou, z toho dôvodu nemusí podnikateľ navštíviť živnostenský úrad a vybavovať živnostenské oprávnenie. Stačí preto vyššie uvedená registrácia na príslušnom obecnom úrade.

**Lehota na vybavenie:**

**30 dní**

Žiadateľ obdrží dva originály Osvedčenia a podá Pracovisku ŠÚ SR, kde zároveň požiada o pridelenie IČO, pokiaľ ho už ako podnikateľ nemá pridelené. Za pridelenie IČO sa štatistickému úradu platí správny poplatok podľa sadzobníka správnych poplatkov.

Po vydaní „Osvedčenia o zápise do evidencie SHR" je povinnosť odovzdať jeden originál osvedčenia a doklad o pridelení IČO na obecný úrad. Druhý originál si ponechá žiadateľ.

Ak SHR má zamestnancov, musí sa registrovať tiež v Sociálnej poisťovni a vo všetkých zdravotných poisťovniach a na príslušnom daňovom úrade.

V prípade, že nebude zamestnávať zamestnancov, musí sa pri začatí podnikania zaregistrovať len v príslušnej zdravotnej poisťovni.

**ZRUŠENIE OSVEDČENIA O ZÁPISE SHR**

O zrušenie osvedčenia o zápise SHR v evidencii obce Habura a ukončenie poľnohospodárskej výroby je potrebné písomne požiadať (žiadosť obdrží žiadateľ na OcÚ v Habure, alebo si ho môže stiahnuť v dokumentoch na stiahnutie) a ako prílohu doložiť originál vydaného „Osvedčenia o zápise do evidencie SHR“.

**Lehota na vybavenie:**

**30 dní**